Ferenc Puskás

Ferenc Puskás fuje nu jucatore 'e pallone ungherese ca facette carriera int'ô Budapest Honved FC e 'o Real Madrid.

 Biugrafia 
Nascette 'o 2 'e abbrile, 1927 a Budapest e murette 'o 17 'e nuvembre, 2006 dint' 'a stessa città. E' cunziderato uno d' 'e jucature cchiù brave d' 'o XX seculo, cu Pelé, Johan Cruyff, Alfredo Di Stefano e Maradona.

 Carriera  
Accuminciaje a ghiucà p' 'a scuadra d' 'o quartiere sujo Kispest quanno teneva 16 anne. Jucaje llà 'a ll'anno 43 fin' 'o 56. P' 'a scuadra nazzionale accuminciaje a ghiucà ll'anno 45. Cu 'a scuadra nazzionale vencette 'a medaglia d'oro durante 'e juoche olimpiche 'e Helsinki 'int' 'o 52. Chesta scuadra era già cunusciuta comme ll'Aranycsapat, cioè 'a scuadra d'oro, p'avè 'nventato na forma nova 'e jucà ô calcio, facenno nascere 'e chesta manèra 'o calcio moderno. 'O 53 ll'Aranycsapat jette a ghiucà in Inghilterra e vvencette dint' a na partita storica cu 'o risultato 'e 6:3, essenno 'a primma scuadra for' 'e ll'isole britanniche a vvèncere jucanno addu lloro. E ppo, quanno jucajeno a Budapest, ll'Aranycsapat nun avette prubbleme e vvencette n'ata vota, però sta vota cu 'o risultato 'e 7:1.

Durante 'a Coppa d"o Munno 'e ll'anno 1954, ca se jucaje in Svizzera, ll'Aranycsapat arrivaje fin' a finale. Puskás jucaje dint' 'e primme doje partite, segnaje duje gol contro Coreo d' 'o Sud, partita ca fernette 9:0 a ffavore 'e ll'ungherese, e po segnaje n'ato contro 'e tedesche, addò ll'ungherese vencetteno pe 8:3. Ma sfurtunatamente Puskás nun putette jucà fin' â finale pe na lesione ca ricevette jucanno contro 'e tedesche. Turnaje, nonostante 'a lesione, sultanto pe ghiucà 'a finale, addò 'a scuadra ungherese perdette contro 'a stessa scuadra tedesca contro 'a quale avevano già vinciuto p' 'o risultato 'e 8:3. 'O lavoro 'e ll'arbitro fuje sospettoso assaje, è ovvio ca fuje chesta 'a ragione ca 'a scuadra tedesca puttete vèncere, specie cunzideranno 'a differenza tra 'o granne talento 'e ll'ungherese e 'o juoco mediocre d' 'e tedesche. E 'e raggione politiche nun se ponno ignorà.

'O 56 avett' 'a lassà ll'Ungaria quanno scoppiaje 'a rivoluzione contro 'e russe ca cuntrullavano 'o paese 'a quanno fernette 'a Sicunna guerra munniale. Ll'anno 57 firmaje nu cuntratto cu ll'Espanyol 'e Spagna e po se ne jette a ghiucà p' 'o Real Madrid addò jucaje 'a ll'anno 58 fin' 'o 66.

 Stadio 
'O stadio addò joca 'a scuadra nazzionale 'e ll'Ungaria porta 'o nomme sujo.

Categurìa:Jucature 'e pallone